Je Guillemes cuns de Viann[…] fais asavoir a toz cels qui verront cestes letres que li abes et li covenz do Miror unt preste a moy doze vinz livres de Viannois en tel maniere que li diz abes et li diz covenz devent recoivre ou chastel de Savignie chascun an cent eminaus de ble la meyti de froment e la meyti daveina à la loal mesure de Lons, e cent souz de Vianneis les ques deniers e le quel ble li devant diz abes et li covent chascun an recevrunt de ma censa ou devantdit chastel de Savign[…] a feste sen Martin diver, per tel covenent que se ie paie au dit abe e au covent do Miror doze vinz livres de Vianneis de la nativite Ihesu Xrist qui vint en un an je lor ay done en pure aumosne por larme de moi e de mes ancessors co qu’il aurunt receu en blé e en deniers e deisiqui en avant je recevray le ble e les deniers ensi eu je soloy. E se ie ne lor paie doze vinz livres de Viannois dedenz le terme qui est devant diz je lor farai une chartre selee de mon propre seel que ie lor ay done et otroi quittancent e franchement les cent eminaus de ble e les cent souz à toz iors mais en pais. E cest ble e ces deniers que nos avons dit dedesus recevrunt li devant diz abes e li covenz a feste sen Martin ou devant dit chastel de Savignie. E lor ay permis a bone foi que ie manderai e proyerai larcevesque de Besançon e larcevesque de Liun sus le Romne e levesque de Chalun que il metunt lor seelz en la chartre que il verrunt selee de mon propre seel en la quel ert contenus li covenz que ie ay a labe e al covent do Miror. E vuel e otroy que li diz arcevesque e li dit evesque aent planer puoir de metre e de tenir moi e ma terre en sentence se ie ne lor tignoy pleinement les devant diz covenz, e par tel maniere eu ie lor ai otroie la devant dite cense del ble e des deniers ie lor otroi Perrun le munier da Savign[…] e ses heirs. E ou de tesmognement de ces covenent ie ai mis mon sel es presentes letres e sire Estenes li Dins de Lons e maistre Pierres li Chapelans de Lons a ma requesta e a la requesta de labe e dou covent dou Miror unt mis lor seelz es presentes letres en tesmoig de vrete. Co est fait à Loent en la veille sen Barnabe lapostre en lan de lincarnation de Ihesu Xrist milancismo e dos cenz e quaranta e quatre anz.